
VITA. 


Fi i deiicus Burmeist er natus sum Nossentinii, vico quo- 
dam Megalopoiitano, a. d. XV. OaJ. August. a. h. s. LXVI patre 
Friderico Carolo Martino, quem ante hos XI annos morte mihi 
ereptum esse lugeo, matre Luisa, e gente Voelschow, quam ad- 
huc superstitem esse valde gaudeo. Fidem profiteor evangelicam. 
Litterarum elementis domi a patre imbutus fine a. LXXVI in 
gymnasium Gustroviense receptus sum tum Raspii, nunc Theodori 
ntzschii auspiciis florens, quod inde a quinta classe usque ad 
primam frequentavi. Maturitatis testimonio vere a. LXXX1V 
instructus usque ad auetumnum a. LXXXIX in universitate 
Berolinensi, exce P ta aestate a. LXXXVII, quam Tubingae peregi, 
philologicis et theologicis studiis operam dedi. 

Docuerunt me w. dd. Berolini: Curtius, Deussen, Diels, 
illmann, Dilthey, Gneist, Hirschfeld, Huebner, Kaftan, Kircli- 
Paulsen, Robert, Schwan, Tobler, Valilen. Weiss, Zeller: 
ubingae: Crusius, Herzog, Kuebel, Spitta. 

Quibus viiis omnibus ex animi sententia gratias ago debitas 
semperque habebo quam maximas. 


Tvpfs expressit A. Klarbaum, 


Herolini S.O., Reichenbergerstrassp J >4. 

,Litteratur ist das Fragment 
der Fragmente; das wenigste 
dessen, was gescbah und ge- 
sprochen worden, ward ge« 
schrieben, von dem Geschrie- 
benen ist das wenigste ttbrig 
geblieben.’ (Goetbius.) 


Veterum scriptores cum temporum iniquitate haud exiguam 
partem deperditi vel paucis tantummodo fragmentis servati ad 
nostram pervenerint memoriam, quibus ad historiam describendam 
usi sint fontibus indagaturis permultae occurrunt difficultates. 
Quo fit, ut viri docti, quamvis diligenter his in quaestionibus 
proximis potissimum decenniis versati sint, certa argumenta in 
iis solis protulerint scriptoribus, quorum non tantum opera, verum 
etiam ipsi fontes adhuc exstant. In iis autem scriptoribus, quibus 
praeter fontes vulgatos hodieque servatos alii permulti patebant, 
qui aetatem non tulerunt, satis erit quaerentibus quam proxime 
ad veritatem accedere priorumque sententias vel falsas refutare 
vel probabiles gravioribus confirmare argumentis. 

Quod cum aliorum in fontium disquisitionem cadit tum Vellei 
Paterculi, quem unus ille codex Murbacensis detruncatum et valde 
depravatum nobis tradidit; neque enim praefatio solum scriptoris, 
sed etiam longe maior pars prioris libri deperierunt. Atque hoc 
eo magis dolendum est, quod, quamquam summa brevitate per- 

magnam rerum copiam perstringit-, tamen nonnulla servavit, quae 
sine eo plane ignoraremus. Adde quod nostris temporibus an- 
tiquitatis peritissimi de fide eius antea omnibus fere suspecta 
multo aequius tulere iudicium. 1 ) Quibus rebus adductus sum. 
ut- quaestionem de fontibus eius tractandam mihi proponerem: 
ac primum quidem, quid adhuc de ea senserint viri docti, ex- 
ponam. 

l ) Maur. H nuptius iudicat de Velleio (in Aci. aead. reg. Saxon. 
I (1849) p. 198 - Opusc. I p. 274): Ohne gerechte Ursache diirfen 
wir ihn nichfc der Nachl&ssigkeit in seinen Berichten beschuldigen. 
Imprimis vero conferatur Leop. de Ranke in Histor. Univers. III. 2 
(1888) p. 266 sqq. 

CAPUT I. 


Krausius, quantum video, primus in praefatione editionis 
suae 2 ) de fontibus Vellei disserens opinatus est eum, quos in 
opere suo laudaret historicos (II. 9. 5 sqq., 96. 2 sq.), cos omnes 
consuluisse, quibus in posteriore operis parte addendi essent 
Octaviani de vita sua commentarii, Maecenatis de rebus Augusti 
libri, Asinii Pollionis de bello civili opus, Cremutii Cordi annales. 
In exterorum vero historia Thucydidem et Graecorum auctorum 
nobilissimos ac fortasse Trogum Pompeium, quin etiam acta 
publica et ipsa documenta ab iis, qui res gererent, profecta eum 
adhibuisse statuit. 

Quam sententiam merito risit Kritzius, qui et ipse in 
editione sua de fontibus praefatus multo iam probabiliora attulit. 3 ) 
Rectissime enim monet, id quod utique tenendum erit in Velleio, 
qui tota paene vita in castris acta homo militaris magis quam 
doctus et litteratus ad historiam se contulit, non prodiisse opus 
eius ex diuturna atque acri multorum et reconditorum fontium 
perscrutatione, neque eum Graecos adiisse, sed qui ex istis sua 
hauserint: Trogum Pompeium et Cornelium Nepotem, in rebus 
Italicis voro praeter eosdem Catonem et Pomponium Atticum, 

2 ) C. Vellei Paterculi quae supersunt recensere coepit dani, cou- 
tinuavit Jo. Krauso. Lipsiae 1800. proleg. p. 44 sqq. 

3 ) M. Vellei Paterculi quae supersunt ex hist. Rom. libris duobus 
ree. Kr. Kritzius. edit. II. Lipsiae 1848. praef. p. XXXVIII sqq. 

quorum ille I. 7. 3 laudatur, hic Cicerone (Brut. III. 14) et 
Nepote (vit. Attic. 18. 1 sqq.) testibus Annali suo rerum Ro- 
manarum memoriam breviter et perdiligenter complexus erat: 
quem librum commodissimam facultatem ei praebuisse nullo ne- 
gotio, quaecumque ipsi opportuna viderentur, inde mutuandi. 
Sed de Attico mox viderimus. 

Iam ante Kritzium H. Sauppius in egregia illa commen- 
tatione de M. Velleio Paterculo 4 ), ut in priore operis fragmento 
(I. 1—8. 3) scriptorem Chronicis Cornelii Nepotis usum esse ex 
certis indiciis demonstravit (p. 145 sq.), sic in historia aetatis 
Augusti conscribenda (II. 59 — 91) ipsius Imperatoris commen- 
tarios inter praecipuos fontes eum habuisse acute perspexit. 
Priore vero voluminis parte quos Veli eius sibi praeeuntes habu- 
erit duces, ille quidem non indicat, Livio autem ut historico 
liberae reipublicae dissimulanter studioso parum eum fidei tri- 
buisse arbitratur. 

Sequitur Ulricus Koehler 5 ), qui Livium ut ab aliis, ne 
dicam omnibus, posterioris aetatis historicis, sic a Nostro ad- 
hibitum probare conatus est. Sed cum duos tantum locos in 
examen vocaverit, ubi eum ad verborum Livii similitudinem 
accedere putat, timidius se gerens rem pro certo affirmare ausus 
non est. 

Post eum Alfredus Pernices 6 ), cum de fide historica 
Vellei disputaret, de fontibus pauca interponere haud omisit. 
Is primum refutat Krausii opinionem Velleium praeter scriptorum 
narrationes documenta publica consuluisse, dein Sallustio et Livio 
multa ab eo deberi infitiatur, postremo vero de Pomponio Attico 
disserens libenter accedit Kritzio; nam quae de illo tradiderit 

4 ) ,M. Velleius Paterculus. Ein Beitrag zur rOmischen Historio- 
graphie’ in Mus. Helvet. I (Frauenfeld. 1837) p. 133—180. 

5 ) Qua ratione T. Livii annalibus usi sint historici Latini atque 
Graeci. Gottingae 1861. p. 10 sq. 

6 ) De M. Vellei Paterculi fide historica commentatio. Lipsiae 
1862. p. 11 sqq. 

Cornelius Nepos (Attic. 18. 2) eum in operibus suis difficillimam 
rem aggressum esse, ut uniuscuiusque clari viri propagines 
familiarumque originem subtexeret, eadem in Velleium ‘ cadere 
putat, qui quam diligenter in historia sua clarorum virorum 
genus et cognationem notaverit ubique manifestum sit (1. 1. p. 13). 

Quae sententia, a Conrado de Oppen improbata 7 ), dein 
repetita est a Paulo Kaisero 8 ), qui certa quadam ratione ad- 
hibita eam firmare studuit. Cuius in dissertatione, quae tota 
de fontibus est, cum reliqui, quos nominavi, coniecturis magis 
quam argumentis usi in transcursu tantum atque obiter rem 
tetigerint, paullisper mihi commorandum arbitror. 

Kaiser igitur, ut summam sententiae eius paucis repetam, 
a cbronologia, qua Velleius utitur, profectus demonstrare studet” 5 
(p. 10 sqq.) in universum eum in numeris annorum constituendis 
duas inter se discrepantes rationes secutum esse, quarum alte- 
ram tribus annis a Varroniana, quae dicitur, recedentem ad- 
hibuerit in priore voluminis parte I. 8. 4 — II. 49. 1 nonnullis 
capitibus, quae tamen cum narratione ipsa non cohaereant, ex- 
ceptis (veluti I. 14 et 15; II. 38 et 39), alteram reliqua in parte, 
ubi praeterea et multo rarius notae annorum inveniantur et 
uberior fiat rerum enarratio. Quam calculorum dissensionem 
inde effluxisse putat, quod diversis scriptor fontibus usus sit. 
(p. 20.) Iam si Velleius I. 8. 4 Romam conditam esse dicat 
tertio Olympiadis sextae anno, eodem quo Solino teste (I. 27 M.) 
placuerit Pomponio Attico, si praeterea Attici liber annalis vel 
maxime idoneus fuerit ad propositum eius, cum brevi tempore 
compendiosam historiam scripturus esset, probabilitate aliqua sibi 

7 ) De M. Velleio Paterculo. Dissert. Rostoch. 1875. p. 6 sq.: 
,Nam quomodo quaecumque externa specie splendent hominumque 
oculos quodammodo feriunt a scriptore, etiamsi minime ad rerum 
tractandarum historiam pertinent, celebrantur : ita ne stemmata quidem 
ah eo depicta aliunde quam ex nimio eius rerum externarum amore 
explicanda sunt.’ 

8 ) De fontibus Vellei Paterculi. Dissert. Berol. 1884. 

coniecisse videtur Velleium in priore parte usque ad II. 49, ubi 
primum alterius computationis exemplum deprehendatur, ab Attico 
pendere. 

Haec quidem Kaiser. Quae quamquam ingeniose inventa 
esse libere profiteor, tamen exilibus argumentis niti quis non 
videt? Consensu enim, qui intercedit inter Atticum et Velleium 
de anno urbis conditae, Kaiser tamquam fundamento argumenta- 
tionis utitur, quo sublato cetera quoque labi ac corruere necesse 
est. Atqui Vellei temporibus notissimam ac vulgarem fuisse 
constat hanc urbis conditae definitionem, quae ab Attico quidem, 
ut videtur, inventa, sed postea a Cicerone, Varrone, aliis gra- 
vissimis sciiptoribus adoptata imperatorum aetate late percre- 
bruerat.») Itaque minime necesse est de certo auctore hic 
cogitare; fieri etiam potest, ut annum istum ex puerili institutione 
perceptum memoriter exhibuerit scriptor. Tum vero subdubitare 
licet, num omnino recte se habeat numerus, qui nullo pacto 
conciliari possit cum anno 781 u. c., cui et eodem et aliis locis 
Vinicii consulatus assignatur; etenim si quis, ut Noster, Romam 
conditam esse volebat tertio sextae olympiadis anno, usque ad 
Vinicii consulatum nimirum 785 anni ei numerandi erant. Quo- 
circa et G. F. Unger 10 ) et C. Trieber 11 ), alter ut videtur alterius 
sententiae inscius, fidem eius lectionis, quae nunc est, in dubium 
vocaverunt ex ,VI. olympiade, post XXII annos quam prima con- 
stituta fuerat’ corrigendum rati, id quod per se, ut in numeris, 
facile fieri potest: ,VII. olympiade, post XXV annos quam ceti,’ 
Quae quidem sententia si vera esset, nonne hoc ipsum Kaise- 
rianae opinionis fundamentum iam esset eversum? 

Sed accedit aliud. Equidem ob miserrimam Velleiani textus 
condicionem totam hanc de chronologia quaestionem probabiliter 

®) Cf. Mommsenum in Chronol. Romana (edit. II. Berol. 1869). 
p. 146 sqq. 

10 ) in Actis acad. reg. Bavar. class. philos. philol. XVII. 3 (1886). 
p. 667 sq. 

u ) in Herm. XXVII (1892) p. 330. not. 6. 

umquam enucleari posse despero. Namque ut in omnibus fere 
veterum scriptoribus nihil saepius mendis inquinatum esse constat 
quam ipsos numeros, ita in Velleio, cuius unus tantum isque 
vitiosissimus codex exstitit, summae dubitationi obnoxiae sunt 
annorum notae, quarum vix unam incorruptam vel coniecturis 
non tentatam legeris. Quo factum est, ut, quicunque hac in 
quaestione versati sunt, omnes in contrarias partes discederent, 
haud raro etiam traditos numeros ex libidine vel pro sua quisque 
sententia mutarent. Ac Laurentius 12 ) quidem Velleium suum 
systema chronologicum secutum esse ratiocinatur; Kritzius autem 
(praef. p. XLII), cuius sententiam summopere mihi arridere con- 
fiteor, totum per librum aeram Catonianam ab eo expressam esse 
contendit; mirum quantum editores in numeris variant, quique 
praeterea occasione data de chronologia Velleiana nonnulla attu- 
lerunt 18 ), frustra ei lucem afferre conati sunt. Nec vero melius 
mea quidem sententia res cessit Kaisero, quippe qui, ne artificia 
sua corruant, nonnumquam ad levissima argumenta confugere 
coactus sit. Fragmentum libri annalis Attici idemque unum, 
unde, qua ratione ille annos ab urbe condita digesserit, perspicere 
licet, apud Ciceronem Brut. 18 . 72 exstat, ubi legimus: , atqui 
hic Livius primus fabulam C. Claudio Caeci filio et M. 
Tuditano consulibus docuit anno ipso antequam natus est Ennius, 
post Romam conditam autem quarto decimo et quingentesimo, 
ni hic (Atticus) ait, quem nos sequimur.’ Quid inde Kaiser? 
Quo testimonio quamquam luce clarius apparet Atticum aeram 
Varronianam, quam nos hodie dicimus, secutum esse — hac 


,2 ) Fasti consulares Capitolini, ree. J. C. M. Laurent. Altonae 
1833. p. 79 sqq. # 

1# ) Memoratu digna est sententia L. H o 1 z a p f e li i , qui dicit in Chro- 
nolog. Rom. (Lipsiae 1685. p. 181): ,Auffallend ist es, dass Yelleius, 
Frontinus und Eutrop sich noch meist der alten offiziellen Jahrzfchlung 
bedienen. Es kann dies nur dadurch erklftrt werden, dass in der Kaiser» 
zeit noch ftlr den Handgebrauch bestimmte Abschriften der alten 
Fasten verbreitet waren.’ 

enim ex computatione Claudius et Tuditanus ipso quarto decimo 
et quingentesimo u. c. anno consules fuerunt — , tamen iste nobis 
persuadere vult (p. 24) Velleium numeros tribus annis a Varro- 
niana ratione recedentes ex libro annali petiisse, cum dicit: 
Atticum, qui novam temporis rationem instituerit, in libro suo 
de differentia annorum, quae erat in annalibus et in monumentis 
publicis, disseruisse atque sic fieri potuisse, ut Velleius ad ra- 
tionem non iam usitatam quos in fonte suo inveniret numeros 
redigeret. — Ad hanc sententiam suam haud scio an quemquam 
perducat. Nam si revera Noster Atticum secutus est, quis eum 
alios in libro annali invenisse, alios in suo opere exhibuisse nu- 
meros sibi persuadeat? Uti eum maluisse computandi ratione 
ab eo ipso auctore, quem secutus esse dicitur, reiecta ac re- 
probata! Mehercule sic fuisset is, qui, quamquam meliora vi- 
deret, deteriora sequeretur. 

At omnino numeros Velleianos non tantam vim habere 
existimo, quantam Kaiser iis tribuit. Nam et consulto Noster 
saepius rotundos numeros posuisse videtur, id quod mihi quidem 
a Kaisero (cf., p. 15. not. 1) dissentienti voces illae , ferine’ vel 
,fere’ vel , circiter’ nonnullis numeris appositae, sed in aliis omissae 
declarant, et fieri potuit, ut interdum, quae erat eius socordia 
ac neglegentia, parum accurate eos exhiberet ; nam ne illud 
quidem neglegendum est, quod rectissime monet Kritzius (praef. 
p. XLV), veteres his in rebus haud raro ab errore non cavisse, 
quippe qui non tam accuratis expeditisque ut nos hodie temporum 
notandorum auxiliis uterentur. Utcumque est, systema quoddam 
ex numeris Velleianis vix conficere licebit. — - Verum ut con- 
cedam recte argumentatum esse Kaiserum : ecquid tum amplius 
probavit iste, quam ex Annali dep*)mptas esse res quasdam ad 
genealogiam vel chronologiam spectantes atque nonnullos nu- 
meros, haudquaquam tamen omnes? Nonne ipse Kaiser in nu- 
meris scriptorem adeo non sibi constitisse concedit, ut in iis 
quoque particulis, quae cum perpetua narratione bene cohaerent, 
interdum alii atque quos iste Attico tribuendos censet calculi 


9 




T'“ 

iit 




fi’ 





c3i 

, 1.5 -2 






■j:# 


e r? 

P 

#• 

p#i 

# 


1 $ 
,u^ 
in* 

'i* 

iii *> 1 

> 


appareant? (veluti I. 12. 5; II. 4. 5: 10. 1: 15. 1; 21. 5; cf. 
tabulam ab eo p. 20 propositam.) Qua re iste quidem facere 
non potest, quin priore hac in parte praeter Atticum alium 
quoque fontem — ubi tamen rectius scribere debebat: , alios 
fontes’ — a Velleio adhibitum esse statuat, (p. 27.) Sed ne 
longus sim his in chronologicis rebus tota fere historia valde 
ambiguis: numeros Velleianos seu scriptoris seu librariorum 
culpa miserrime turbatos tantum valere, ut ex iis certi quidquam 
de fontibus erui possit, equidem sine ulla dubitatione negaverim. 

Quae cum ita sint, alia tentanda erit via atque ex rebus 
ipsisque narrationis argumentis, non iam ex numeris proficis- 
cendum, si quis auctores' Vellei indagare volet. 

Quod quidem bene sentiens Kaiser ipse quoque argumenta 
sua ex calculis petita aliis rationibus studuit firmare. Cum 
Atticus, inquit p. 22, praesertim temporibus constituendis operam 
dederit, quomodo factum sit intelligimus, ut Velleius priore in 
parte operis sui tot locis numeros afferret, cum in sequente hanc 
rationem fere plane neglegeret. Hoc argumentum ut sane 
levissimum, ita ne rectum quidem est: nam in ea quoque parte, 
qua inde a cap. 49 usque ad cap. 103 spatium paulo plus quin- 
quaginta annorum continetur, septies (49. 1; 65. 2 : 90, 2 et 4; 
93. 1: 100. 2; 103. 3) calculos adscriptos legimus. Ceterum 
quid esset mirum, si vetustis in temporibus enarrandis scriptor 
diligentius annorum ordinem notasset quam in iis, quae suae 
aetati iam propiora erant? — At inde a cap. 49, ait iste, copiosior 
fit narratio, nimirum propterea, quod priore fonte destitutus alium 
sibi elegit auctorem. Huic argumento cave nimium tribuas. 
Iam enim multo ante cap. 49 maiore quadam diligentia in expli- 
candis rebus versatur, iam inde a Sullanis temporibus fusius 
enarrat, iam satis multus est in rebus Marii (ex. gr. cf. cap. 19) 
et Pompei (cf. cap. 29 et 33) et potissimum Caesaris (capp. 
41—43) describendis, quae ex tali fonte, qualis Attici liber erat, 
omnino non profluxisse possunt. 

Denique Kaiser putat (p. 22) Velleium in studio, quod ei 

proprium est, vanae familiarum fortunae describendae optime 
proficere potuisse adiutum annalibus Attici. Hic vereor, ne 
nimium iste elicere voluerit ex verbis Cornelii Nepotis (Attic. 18. 
2) supra iam laudatis, qui de origine tantum ac propaginibus 
clarorum virorum ab Attico explanatis diserto loquitur; sed quae 
fortunae singularum familiarum Kaiser ex Nostro contulit 
exempla, ea quo iure ad librum annalem rettulerit nescio. 

Ac ne genealogiae quidem, id quod Kritzius et Pernices 
putant, Velleius nimium studet. Namque ut paucis tantum et 
quidem clarissimis viris id honoris praestitit, ut maiores eorum 
notaret, ita haec ipsa, quae affert, alia eiusmodi sunt, quae 
erudito cuique Romano ex puerili institutione praesto esse potuerint, 
veluti quae de Aemilii Pauli I. 9. 8 et Scipionis Africani I. 12. 8 
genere commemorat. Alia vero pro more suo non sine rhetorico 
quodam artificio subicit, ut rem in maius augeat. Sic II. 3. 1 
Scipionis Nasicae stemma depingit eum laudaturus, quod , patriam 
cognationi praetulerit sic dicit II. 7. 1 de Gracchis: .hunc Ti. 
Gracchi liberi, P. Scipionis Africani nepotes, viva adhuc matre 
Cornelia, Africani filia, viri optimis ingeniis male usi vitae mor- 
tisque habuere exitum;’ sic etiam II. 8. 1 C. Catoni repetunda- 
rum damnato M. Catonis ari et Africani avunculi virtutes haud 
ineleganter opponit. Alia denique, veluti quae de genere Sullae 
II. 17. 2 et Pompei II. 29. 1 (cf. II. 21. 1 de patre eius) et 
Caesaris II. 41. 1 commemorantur, fortasse ex vitarum scripto- 
ribus petita esse infra (p. 27 sqq.) videbimus. Ex quo intelligitur 
haud maiore cum studio ac diligentia Nostrum in genealogicis his 
rebus versatum esse quam res ipsa et ratio viros celebrandi, 
quae operi quodammodo proposita est, postulabat. At plane 
aliud consilium aliamque rationem in Annali suo secutus est 
Atticus. Is enim ut in aliis, ita in hoc libro, quo magistratus 
ordinavit, singularem quandam curam operamque in eo posuit, 
ut uniuscuiusque clari viri propagines detegeret, notans — ut ipsius 
Nepotis (Attic. 18. 3 et 4) verbis utar — qui, a quo ortus, quos 
honores quibusque temporibus cepisset. Admodum igitur proba- 

bilia sunt, quae pluribus de Annali isto nuper exposuit Conradus 
Cichorius 14 ): eandem vel similem illum formam atque indolem 
habuisse ac fastos Capitolinos hodie exstantes, quin etiam hos 
ipsos fastos— id quod iam ante eum suspicatus erat H. Matzat i u s 15 ) 
— ex Attici libro excerptos esse aliis ex indiciis haud sine 
magna veritatis specie coniecit. Quae cum ita sint, num recte 
dicitur Annalem ad propositum Vellci vel maxime fuisse idoneum? 

His igitur expositis et perpensis ea, quae Kaiser de Attico 
Vellei in priore operis parte auctore coniecit, parum firmis 
argumentis niti ideoque si non reieienda, certe in dubio relin- 
quenda esse censeo. 

Inde a cap. 49 libri II usque ad cap. 90, unde suae aetatis 
historiam scribere incipit Velleius, Kaiser alium fontem adhibi- 
tum esse putat libro annali multo uberiorem, quem Valerii Mes- 
sallae Corvini , Bellum civile’ fuisse inde conicit (p. 26 not. 1), 
quod de rebus levioris momenti ab illo commemoratis, velut de 
Mena 73. 2 et 74. 4 ac de Dellio 84. 3, eadem Noster tradidit. 
At erravit vir doctus verba vel nomina magis quam res curans. 
Messalla enim teste Suetonio (vit. Aug. 74) auctor fuit neminem 
umquam libertinorum ab Augusto cenae adhibitum esse excepto 
Mena, sed asserto in ingenuitatem post proditam S. Pompei 
classem. Nihil eiusmodi apud Velleium, qui, cum Menae bis 
(11. 11.), sed una cum Menecrate mentionem faciat, eius cum 
Augusto convivium non commemorat. Altero autem loco, quem 
fragmento Messallae apud Senec. Suas. I. 7 servato similem esse 
vult Kaiser, num eadem utriusque narratio fuerit, subdubitare 
licet. Primum enim hic mutila erant codicis Murbacensis verba, 
ut, quamquam locus egregiis Lipsii et Ruhnkenii coniecturis 
restitutus est, tamen, quid revera scripserit Velleius, non satis 
liqueat. Tum vero, id quod gravius est, , desultoris’ illud voca- 
bulum, quod Corvinus teste Seneca (1. 1.) Dellio indiderat, apud 

u ) De fastis consularibus antiquissimis in Stud. Lips. IX (1887) 
p- 246 sqq. 

,5 ) in Chronolog. Rom. I p. 368 not. 2. 

Nostrum prorsus desideratur. Denique si plane eadem Noster 
tradidit quae Mesalla, num inde huius libros inspectos esse se- 
quitur? nonne alius scriptor Messallam secutus Nostro haec 
praebuisse potest? Atque ita rem sese habere infra vide- 
bimus. 

Posteriore vero dissertationis suae parte (p. 28 — 47) Kaiser, 
quos legerit ac noverit Velleius quosque vel inscius vel conscius 
imitatus sit scriptores, demonstrare studet, inter quos Ciceronem, 
Sallustium, Linum — de hoc tamen dubitans — , denique po- 
etas recenset, 

Haec habui, quae contra Kaiserum proferrem. Praeterire 
autem licebit duos, qui post eum subsicivam ut aiunt operam in 
fontes Nostri contulerunt, Fridericum Helbingium 16 ) dico et 
Francis cum Fausti um 17 ), quorum ille haud satis firmis argu- 
mentis usus Sisennam quoque adhibitum opinatur, hic fere totum 
ad Kaiserum se applicat. Fuerunt denique, qui, cum singulas 
historiae Velleianae partes illustrarent, de Vellei auctoribus 
nonnulla interponerent, quos suo quemque loco commemorabimus. 

Ex iis autem, quae attuli, satis iam apparere puto, quaestio- 
nem hanc de fontibus etsi incohatam, nondum tamen profligatam 
neque ad exitum perductam esse. Itaque denuo eam instituendam 
atque redintegrandam mihi proposui, praesertim cum in res ipsas 
a Velleio traditas neminem adhuc via quadam ac ratione in- 
quisivisse viderem. Qua in re haud nescius eram periculosum 
me opus aggressum esse multaeque dubitationis ac difficultatis 
plenam. Namque in scriptore, qui ex collectaneorum libris hau- 
sisse videtur nec uni se addixit auctori, sed plerumque pluribus 
adhibitis suo iudicio usus est: qui multa e memoria, multa ex 
ingenio suo, haud pauca etiam ex rhetorum scholis oratoris 


,6 ) , Velleius Paterculus. Ein Beitrag zur Kritik seiner Historia 
Romana/ Dissert. Rostoch. 1888. p. 12 sqq. 

17 ) De Vellei Paterculi rerum scriptoris fide. Dissert. Giessae 
1891. p. 4 sq. cf. p. 66. 

simul et historici partes agens admiscuit 18 ): qui denique in 
maiore operis parte epitomen magis historiae dedit quam historiam 
et singulas res tam breviter perstrinxit atque attigit, ut indicia 
ad auctores cognoscendos idonea aut nulla aut parum certa 
relinqueret: in tali, inquam, scriptore accuratam fontium in- 
vestigationem magnas difficultates habere per se elucebit. 
Fuerunt igitur, qui re plane desperata nil umquam certi de 
Vellei fontibus pronuntiari posse arbitrarentur 19 ). Quod ut de 
priore operis parte ob nimiam scriptoris brevitatem fortasse con- 
cedi potest, ita de posteriore (inde a cap. circ. 40 libri II) certe 
negandum est. Equidem quamquam hac in disquisitione multa 
utique coniecturae relinquenda esse libere profiteor, plura tamen 
eaque gravissima fontibus suis reddi posse haud despero: unde 
id saltem assecuturus mihi videor, ut de Vellei fontibus et auc- 
toritate certius omnino iudicium proferam. 


CAPUT II. 

Priusquam autem ad ipsam nostram provinciam aggrediamur, 
nobis quasi fundamentum totius disputationi! nacturis breviter 
ante dicendum erit de ratione, quam Velleius in volumine suo 


18 ) of. Casim. de Morawski in Philolog. XXXV (1876) p. 116 sqq. 
et in Stud. Vindob. 1882 p. 167 sq. — Recentiorem eiusdem de eadem 
re disputatiunculam ,dc rhetoribus latinis observationes’ (Cracoviae 
1892) nondum inspicere potui. 

19 ) cf. Walth. Judeichium in , Caesar im Orient’ (Lipsiae 1885) 
p. 41 not 1*. ,Genaueres kann man .... weder hier noch sonst tlber 
Velleius Quellen sagen.’ Acrius etiam iudicat E rn es tus de Stern in 
, Catilina und die ParteikUmpfe in Rom wahrend der Jahrc 66 — 63.’ 
Dissert. Dorpat. 1883. p. 162: ,Etwas Bestimmtes Uber die Quellen 
dos kurzen Vellejanischen Berichtes l&sst sich ttberbaupt nicht fest- 
stellen, und jede dahin zielende Thiitigkeit ist verschwendete Mtthe’. 

componendo secutus videtur. Atque hac in re dissentiunt viri 
docti, quorum aliqui, veluti Kaiser 1. 1. p. 10, eum copiis antea 
non collectis ad historiam scribendam accessisse putant, plures 
tamen, veluti Kritaius (praef. p. XVI sq.) et Helbingius (1. 1. 
p. 9) et, qui gravissimus est, Rankius 20 ) ex paratis auxiliis eum 
librum suum conscripsisse affirmant. Quibus equidem assenserim. 
Hercle enim omnino incredibile est Velleium historiam suam 

tanta rerum copia ac varietate distinctam sex mensibus — id 

quod inter omnes constat — conficere potuisse nullis praesidiis 
adiutum, sed ita fere, ut singulas res multorum in libris disiectas 

et dissipatas aliam post aliam nunc ex hoc nunc ex illo con- 

quireret atque in sua scrinia transcriberet: res immensi sane 
operis quaeque tam brevi tempore nullo modo poterat absolvi. 
Immo vero copias aliquas in promptu habuerit necesse est, quas, 
antequam ad scribendum aggrederetur, rerum Romanarum in 
studio versatus aut ipse sibi comparaverat aut — quod magis 
etiam cum ingenio eius congruit, cum de assiduis ipsius studiis dubi- 
tare liceat — alius nescio quis ei suppeditaverat. Sic enim saepius 
veteres scriptores volumina sua exarasse luculentissimum exstat 
Suetonii testimonium, qui dicit de grammat . 10 p. 107 Rf. : 0. Sallus- 
tium, historiam componere adgressum ab Ateio Praetextato Philo- 
logo breviario rerum omnium Romanarum, unde quas vellet eligeret, 
instructum esse. jJtque hoc idem officium, quod doctus ille liber- 
tinus Sallustio, haud scio an Velleio ex familiaribus aliquis 
praestiterit vel ex servis litteratis, quos multo plus operarum 
veteribus praebuisse certum est, quam hodie docto viro ab ullo 
umquam studiorum socio vel ministro praeberi solet. 21 ) Sic igitur 
instructus quoniam Noster inter scribendum fontes ipsos non 
inspexit, sed, quae inde excerpta ei praesto erant, in libros suos 

-°) 1. 1. p. 267: ,Wenn man das kleine Buch zur Haud nimmt, 
so lehrt der Augcnschein, dass Velleius Materialien, die ihm bereits 
vorlagen, darin zusammenstellte/ 

2l ) cf. Alfredum de Gutschmid in .Kleine Sehriften* (ed. Franc. 
Rnehlius) vol. I. Lipsiae 1989. p. 12 sq. 

transtulit, historiam pragmatice, ut nos dicimus, describere po- 
tuit, ita ut singula rebus causisque cohaerentia, sed temporibus 
divisa uno ordine narraret. 22 ) Sic quoque facillime explicantur 
permulti illi errores, quos in historia sua commisit 23 ), necnon 
qui factum sit, ut nonnulla suo loco praeteriret, quae postea 
alieno rettulit (veluti II. 68) aliqua ex parte perspicitur: quod 
certe non potuit accidere, si unum vel etiam plures scriptores 
secutus ipsos eorum libros ante oculos habuisset. Quid? quod 
ipse consilio maioris operis condendi saepius inde a bello civili 
commemorato significare videtur in posteriore saltem parte ha- 
buisse sese res collectas ac paratas, sed plures, quam pro festi- 
natione sua tum edere potuerit? Inde etiam digressus, inde 
excursus, quibus historia Velleiana redundat, inde quod numquam 
serviliter auctores suos secutus ubivis suum interponit iudicium. 
Denique, quod iam obiter legenti obvenit, nonne et res et homines 
plerumque ita describit, ut interiorem quandam historiae notitiam 
eum habuisse appareat? Rectissime igitur Kritzius (1. 1. p. XVI) 
Velleium festinato hoc libello pauca ex collectis copiis delibasse 
et tamquam specimen amplioris edidisse iudicat, nec vero proba- 
bilitate caret coniectura, quam proposuit Helbingius (1. 1. p. 9): 
scriptorem iam id agentem, ut historiam Romanam accuratius 
describeret, Vinicio designato ad aliud subito consilium per- 
ductum, ut amico absolutum quendam libellum dedicaret, gratu- 
latorio hoc scripto summas tantum res attingere, sed ampliore 
illo opere postea eas explicare voluisse. 

Quibus praemissis iam ad ipsum propositum transgrediamur. 
Ac primum quaerendum est, siutne aliqui scriptores, quorum 
libros se adiisse ipse nobis indicaverit. Atque 1. 7. 3 laudat 
M. Catonem, cuius sententiam de tempore Capuae conditae sine 
dubio in Originibus prolatam valde impugnat; sed ut illum hoc 
loco inspexerit tantum abest, ut, quia Origines non evolvit, in 


22 ) cf. Pernicen 1. 1. p. 4 et 10. Rnnkium 1. 1. p. 267. 

23 ) cf. Sauppium 1. 1. p. 147 sqq. 

errorem seductus sit. Res enim, id quod commode monet J. 
Belochius 24 ), ita se habere videtur, ut Cato ducentos et sexaginta 
annos, quos teste Velleio inter Capuam conditam et captam 
intercessisse auctor fuerat, non ex anno 542 a. u. c. (212 a. Chr.) 
numeraverit, quo bello Punico secundo capta, sed ex 415 (339) 
vel 439 (315), ubi a Romanis primum occupata est: ab hoc 
igitur anno ducentis illis et sexaginta retro numeratis Capua 
condita erit exeunte . fere sexto a. Chr. n. saeculo. Atque sic 
optime omnia convenire Belochius docet; Tuscorum enim colonia 
haec est, quorum illo ipso tempore res maxime florebant. Quae 
si recto sunt disputata, nec vero a probabilitate abhorrent, Vel- 
leius perperam intellexit sententiam Catonianam. Nimirum prop- 
terea, quod Catonem ipsum, cuius libri sane vetustatem sapientes 
iam Ciceronis aetate in oblivione iacebant 26 ), ut iam diximus, non 
inspexit, sed sententiam illius aut memoria tenuit aut, quod 
quidem magis crediderim, ex eodem fonte desumpsit, cui et quae 
praecedunt de Hesiodo et quae sequuntur de Olympiorum initio 
debet: scilicet Cornelii Nepotis chronicis. 

Altero vero loco (II. 16. 3.) laudat Hortensium, cuius ex 
annalibus plenum de virtute Minatii Magii, atavi sui, testimonium 
affert. Unde tamen nullo modo amplius qnidquam effici cogique 
potest quam annales illos aliquando eum perlegisse; plura igitur 
Hortensio deberi, quam quae hoc uno loco allata sunt, haud 
facile crediderim. 

Itaque cum ipse nos auctores suos ignorare voluerit, nobis 
fontes eius indagantibus ea via instituenda erit, ut in historiae 
argumenta intrantes de rebus factisque ab eo commemoratis 

24 ) in ,Campanien/ edit. II. Vratislav. 1890. p. 8 sq. — cf- 
H. Diei sium in Herm. XXII. (1887) p. 416 sq. et ibid. not. 4. 

25 ) cf. Cic. Brut. 17, 65: , Catonem vero quis nostrorum oratorum f 
qui quidem nunc sunt, legit? aut quis novit omnino? .... 66: Iam 
vero Origines eius quem florem aut quod lumen eloquentiae non. 
habent? Amatores huic desunt, sicuti multis iam ante saeculis et 
Philisto Syracusio et ipsi Thucydidi.’ 

agamus singulisque cum aliorum scriptorum narrationibus com- 
paratis, quid similitudinis vel diversitatis inter eos intercedat, 
quaeramus: quae via etsi in Velleio, ut diximus, satis difficilis 
est, tamen neque omnino clausa videtur neque ita impedita, ut 
eam ingressi quaestionem nobis propositam non ad aliquam pro- 
babilitatem perducere possimus. In iis autem, quae de singulis 
eius fontibus prolaturi sumus, quem ille in enarrandis rebus secutus 
est ordinem, eundem quam maxime ipsi quoque sequamur. 


PARS L 

De Cornelio Nepote. 

Historiam scribere exorsus quem primum quasi ducem sibi 
praeeuntem habuerit Velleius, demonstrat Sauppius (1. 1. p. 145 sq.), 
qui Cornelium Nepotem hunc fuisse evincit ex iis, quae de Thes- 
salia 8.2, de Corintho et Ephyra 8.8, de Homero cap. 5 et 
Hesiodo 7.1 deque tempore Carthaginis conditae 6.4 tradita sunt. 
Cuius argumentis equidem nihil habeo, quod adiciam, sed per se 
ipsa rem absolvunt. Quodsi iam satis constat prius hoc frag- 
mentum (I. 1 — 8.8) ex Nepotis chronicis fluxisse, quid tandem 
quaeso impedit, ne in eodem fonte, cuius iam patebat aditus, 
diutius eum haesisse statuamus? Nam discrepantiam illam de 
natalibus urbis a Nepote olymp. VII. 2, a Nostro ol. VI. 3 assig- 
natis, qua potissimum Sauppius adductus est, ut inde ab 8.3 
alios ei duces tribueret, minime huic sententiae obesse ex iis, 
quae supra p. 6 contra Kaiserum disputavimus, apparebit: 
numerum enim Velleianum memoriter ac sine ratione exhibitum, 
fortasse etiam mutandum esse vidimus. Nec vero crediderim 
scriptorem, ubi ad ipsas res Romanas enarrandas accessit, subito 
ac sine ulla causa reliquisse Cornelii libros, qui summa tum 
auctoritate apud Romanos florebant. Nam chartae illae doctae 
et laboriosae, ut ait Catullus 1.5, quibus unus ille Italorum incluta 

Apollodori chronica secutus omne aevum explicare ausus erat, 
studiosissime lectitatae omnium in manibus versabantur et in 
scholis puerorum etiam institutioni inserviisse videntur. 26 ) Hoc 
igitur £)yeipi&ip quid commodius esse, quid magis arridere poterat 
Nostro, qui haudquaquam doctus nec litteratus ad historiam se 
contulit? Ac certe Corneliani operis formam atque indolem imi- 
tatus initium scribendi inde ab antiquissimis temporibus cepit et 
universam, non solum Romanam historiam, componere sibi sump- 
sit. Quod quidem consilium quomodo exsecutus sit, singillatim 
perspicere iam non licet, quoniam eam voluminis Velleiani partem, 
quae Graecorum exterorumque res usque ad bella Macedonica 
gestas complectebatur, totam nobis invida fortuna abripuit. Sed 
re vera Graecorum haud minus quam Romanorum historiam ab 
eo tractatam fuisse luculentissime demonstrat unum fragmentum, 
quod hac ex parte servavit Priscianus VI. 63 p. 248 (H): ,Nec 
minus clarus ea tempestate fuit Miltiadis filius Cimon.’ Quod 
quamvis exiguum frustulum sit, tamen, ut multum valet ad 
nostram sententiam probandam, ita infirmat opinionem eorum, 
qui Attico patrocinantur. Librum enim annalem eius ab urbe 
condita incipientem 27 ) solam Romanam historiam comprehendisse 
neque exterorum, nisi quatenus artissime cum ea coniuncta er at, 
attigisse patet cum ex Cicer. Orat. 34. 120: (Atticus) ,an 
noram septingentorum memoriam uno libro colligavit,’ tum ex 
Cornei. Nepot. Attic. 18.1: , nulla enim lex neque pax neque 
bellum neque res illustris est populi Romani, quae non in eo 
suo tempore sit notata.’ 

Jam vero cum Nepotem chronica sua ita instituisse sciamus, 
ut rerum ab utraque gente, et Romanis et Graecis, gestarum 
componeret, quaerendum, nonne eiusdem rationis 
vestigia apud Velleium reperiantur. Ac statim talia in promptu 
sunt in capp. 14 et 15 libri I, coloniarum illa tabula, ubi scriptor 


2 «) Conferatur Mommsenus in Bist. Rom. HI p. 614 sq. 
27 ) cf. G. Fr. Ungerum in Mus. Rhen. XXXV (1880) p. 19. 

duobus locis fontis sui verbis nimis inhaerens praeter Romanas 
res, quid uno eodemque tempore apud Graecos acciderit, notat: 
Alexandriana conditam esse eo ipso anno, quo Fundani et Formiani 
in civitatem reciperentur (14. 3), et quo anno Sinuessam Min- 
tumasque coloni missi essent, eo Pyrrhum regnare coepisse. (14.6.) 
Omnia autem, quae hic de temporibus coloniarum deductarum in 
unam speciem contracta legimus, in fonte latius diffusa ac dis- 
persa fuisse ipse disertis verbis indicat. Haec igitur capita ex 
Nepotis chronicis decerpta esse pro certo habere possumus. Atque 
eodem referenda videntur, quae de temporibus oratorum, poe- 
tarum, scriptorum etsi brevissime, tamen ita notavit, ut eum 
accuratiorem quandam notitiam ex fonte haurire potuisse per- 
spicias; exempli gratia animadvertas velim, quae de Sisenna 
tradit n. 9.5: , historiarum auctor iam tum Sisenna erat invenis, 
sed opus belli civilis Sullanique post aliquot annos ab eo 
seniore editum est/ ubi ipsas annorum notas in fonte exstitisse 
intelligitur. Cum his autem si contuleris, quae infra cap. 36 
eodem modo de eminentibus posterioris aetatis ingeniis leguntur, 
tempora ibi multo minus accurate notata invenies, quod inde 
factum esse, ut fonte suo iam destitutus partim e memoria illam 
enumerationem conficeret, recte iudicat Kaiser. (1. 1. p. 24.) Ar- 
gumentis autem, quibus ille pro Attico utitur, in meum usum 
conversis haec Nepoti tribuere non dubito, quippe qui in chronicis 
suis illustrium virorum aetates necnon ingenio nobilium notaverit. 28 ) 
Itaque si Velleius I. 16. 4 miratus, quod eminentissima cuiusque 
professionis ingenia in idem artati temporis spatium congruerent., 
postquam eodem capite ac subsequente summos et Graecorum et 
Romanorum poetas, philosophos, historicos enumeravit, sic pergit 
I. 17.4: ,hoc idem evenisse grammaticis, piastis, pictoribus, 
scalptoribus, quisquis temporum institerit notis, reperiet. ...’ 
— an his quoque verbis ad chronica ista respexerit nescio. 

*) Cf. fragmenta chron. Nepot. apud Herm. P et erum , Historico- 
rum Romanorum fragmenta’ (Lipsiae 1883) p. 218 fr. 2 de Homeri et 3 
de Archilochi aetate. 

Aliud vero Cornelianae eruditionis genus, ni fallor, ea pro- 
dunt, quae de aedificiis monumentisque publicis urbis Romae 
antiquae referuntur, veluti de porticibus I. 11.3 a Metello, II. 1.2 
a Scipione Nasica et Cn. Octavio, II. 8. 3 a Minucio exstructis, 
I. 15. 3 de Cassii theatro. His enim atque talibus, quae Cornelius 
postea iustis , Exemplorum’ libris explicavit, eum iam in priore 
opere chronologieo pro ingenio suo aliquid curae impendisse veri 
simile est. Sed VeUeius cum haec inseruerit velut antiquae 
simplicitatis, recentis luxuriae exempla, eodem fortasse ex fonte 
petiit narratiunculas quasdam eo consilio allatas, ut suae aetatis 
moribus luxu perditis severissima maiorum instituta opponeret. 
Cuius generis optimum sane exemplum habes II. 10. 1, ubi 
severitate censorum Cassii Longini Caepionisque notata, qui 
centum quinquaginta tribus annis ante Vinicii consulatum Lepi- 
dum augurem ob aedes sex milibus HS. conductas in iudicium 
traxerunt, ad suum tempus respiciens addit: ,at si quis hodie 
tanti habitet, vix ut senator agnoscitur.’ Quam quidem narra- 
tiunculam nisi ex chronicis libris fluxisse statuo, intelligere 
nequeo, cur rei tam parvulae temporis notationem subiunxerifc, 
id quod nisi in gravissimis factis ad rempublicam pertinentibus 
numquam fere fieri solet. 

Verum ne quis conieeturis nimis me indulgere dicat, his 
paucis acquiescere volo, nec vero omnia, quae Nepoti debentur, 
investigari posse per se clarum est. Contentus equidem sum, 
si mihi conceditur, id quod satis me probavisse spero, in Romanis 
quoque rebus enarrandis ultra terminum a Sauppio positum non- 
nulla ex chronicis illis arcessita esse. Quae quatenus adhibita 
sint, non habeo dicere, praesertim cum ne hoc quidem constet, 
quo anno Nepos libros suos ediderit 29 ) quemque ad terminum 
rerum memoriam in iis produxerit. Tamen quo copiosior fit 

29 ) Aliquot annis ante 700 u. c. (54 a Chr.) eos innotuisse ex 

verbis Catulli 1.5: ,iam tum, cum ausus es unus Italorum ’ 

cognoscitur. Ludovicum Schwabium (Quaestiones Catulli&nae. Gissae 
1862 p. 295) si sequimur, prodierunt intra annos 687 = 67 et 690 = 64. 

narratio, eo magis chronologici fontis indicia rarescunt crescen- 
tibus simul iis, quae ad Livium, primarium eius auctorem, ducunt, 
neque ultra Sullana tempora, quid ad Nepotem referri possit, 
omnino non invenio. — Sed iam ad alteram disputationis nostrae 
partem transgrediamur. 


PARS II. 

Quid e vitarum scriptoribus desumpserit Velleius. 

A. Libros de viris illustribus 
inter fontes eius fuisse demonstratur. 

Dudum viris doctis de Veli ei ingenio atque indole dispu- 
tantibus observatum est cum aliis tum Sauppio (1. 1. p. 155 sqq.) 
eum in historia primum vel potius unicum locum tribuisse ho- 
minibus, adeo ut ipsa gravissima facta ad eos, qui primas in 
republica partes egerunt, referret, nonnumquam etiam rerum 
gestarum ordine inverso ea, quae ab uno eodemque viro illustri 
gesta erant, coniunctim narraret. Nec vero satis habet historiam 
quasi vitas illustrium virorum scribere, sed de his ipsis multa 
plura affert, quam omnino cum perpetuae historiae ratione con- 
veniunt. Nam ubicumque in clariorem aliquem virum incidit, huius 
memoriam altius repetens genus, familiam, pueritiam vitaeque 
prioris spatium, antequam ad rempublicam accesserit, enarrat et 
in moribus ingenioque eius illustrandis libenter commoratur: unde 
factum est, ut in brevissima rerum adumbratione de singulis viris 
nonnulla, quae quasi supervacanea videntur, interponeret. Atque 
hoc quidem scribendi genere, quod alienum sane a scriptore, qui 
perpetuam historiam tractandam sibi proposuit, ad vitarum potius 
auctorem quadrat, nonne etiam, qualis fons interdum a Nostro ad- 
hibitus sit, indicatur? Itaque cum mihi persuasissem inter 
fontes Yellei fuisse libros quosdam de viris illustribus, 


Digitized by 


Google 


22 


eandem in opinionem Jo. Eo sen hau erum 80 ) iam incidisse haud 
sine magno gaudio cognovi. Sed quae breviter ille adnotavit, mihi 
peculiariter in fontes Vellei inquirenti pluribus hic disserere liceat. 

Ex vitarum igitur scriptore — vel si magis placet scriptoribus 
— ea fere Nostrum desumpsisse statuo, quae, cum ad singulos 
tantummodo homines, non ad universae civitatis historiam per- 
tineant, continuum rerum ordinem interrumpunt atque primo quasi 
obtutu additicia agnoscuntur, saepe etiam a vulgari scientia, 
ut Rosenhauer ait, remotiora sunt, quam quae ex perpetua aliqua 
historia hausta esse possint. Cuius generis, ut iam singula 
percurram, primum exemplum videtur, quod de L. Aemilio 
Paulo I. 9. 3 tradit: eum, antequam contra Persen mitteretur, 
et praetorem et consulem triumphasse. De praetorio illius 
triumpho et Livius tacet, cui cetera huius capitis deberi infra 
(p. 38 sq.) videbimus, et elogium Pauli statuae ab Augusto in 
foro Martis subscriptum (C. J. L. I. p. 289, nr. XXX) duos 
tantum triumphos ei consuli tribuit. Altero quidem elogio, quod 
arcu Fabiano incisum erat (C. J. L. I. p. 279, nr. I) ter trium- 
phasse dicitur, ubi adnotat Mommsenus: , Paullus quoniam ter 
imperato;* appellatus est, pro duobus triumphis tres ei tribuuntur 
cum in hoc elogio c. a. 698 inciso, tum apud Veli. I. 9. Pertinet 
hoc ad augentes, ut Livius ait (XXII. 31), titulum imaginis 
posteros.’ Sed hoc ex titulo cum Velleius sua haurire non 
potuerit — accuratius enim rem tradit — , ex vitae Pauli scrip- 
tore, ut opinor, haec desumpsit, qui eodem modo in maiorem 
illius gloriam honores eius auxerat. 

Dixeris hanc unam rem memoriter additam esse. Audio. 
Attamen quae de Metello Macedonico cap. 11. 2 — 7 leguntur, 
magis iam ad talem fontem, qualis mihi in animo est, pertinere 
videntur. Primum enim de Metelli et persona et familia multo 
plura refert quam ullus perpetuae historiae auctor, veluti Florus, 


*°) Symbolae ad quaestiones de fontibus libri, qui inscribitur de 
viris illustribus urbis Romae. Campoduni 1882. p. 16 sq. Excursus. 

cuius de Metello narrationem bene comparat Rosenhauer. (1. 1.) 
Deinde ipsa iam transitionis formula: ,hic est Metellus Mace- 
donicus, 1 qua praeter hunc locum eadem ratione II. 4.4 (, hic est 
Opimius 1 ) usurpata additamentum quoddam indicatur, certe talis 
est, ut vel hinc concludere possis haec aliunde ac quae praecedunt 
petita esse. Postremo omnia ad unum Metellum relata sunt: 
eum Alexandri turmam statuarum ex Macedonia detulisse (§ 4), 
Romae primum omnium aedem ex marmore fecisse (§ 5), et 
vivum (§ 6) et mortuum (§ 7) felicissimum fuisse — quae quidem 
in perpetua historia locum habere non poterant. Atque idem 
statuo de II. 5. 2, ubi narratio manifesto extra continuum hi- 
storiae ordinem posita singularem ostendit similitudinem cum libro 
de viris illustribus u. R. itemque cum Ampelii libro memoriali. 
Velim enim conferas: 

Auct. de vir. ili. 61. 4 : 

(Metellus) apud Contrebiam 
oppidum (V) cohortes loco 
pulsas redire et locum reci- 
pere iussit. 

Ampel. 18. 14: 

(Metellus Macedonicus), qui 
Contrebiam, inexpugnabilem Hi- 
spaniae civitatem, iussistesta- 
m en tascrib er e et vetitis redire 
nisi vicissent militibus occupavit. 

Similia etiam leges apud Valerium Maximum IT. 7. 10 et 
Frontinum IV. 1. 23 eodem fortasse auctore usos. Sed de ma- 
teria a Velleio ex vitarum libris hausta quaerenti cum Pseudo- 
Victore potius et Ampelio mihi res sit, quorum narrationes e 
prolixioribus eiusdem auctoris vitis decerptas esse constat. Nonne 
igitur Velleium haud leviter nec fortuito cum utroque congruentem 
eundem quem illos fontem adiisse veri est simillimum? — Iterum 
forte dixeris hoc uno exemplo parum vel nihil probari. Sed 
accedunt alia eaque opinor graviora. 


Veli. II. 5. 2 et 3: 
tam severum illius Q. Mace, 
donici .... imperium fuit, ut, 
cum urbem Contrebiam nomine 
in Hispania oppugnaret, pulsas 
praecipiti loco quinque co- 
hortes legionarias eodem 
protinus subire iuberet: 
facientibusque omnibus in 
procinctu testamenta, . . . . 
militem victorem recepit. 

Quae I. 12. 3 et 4, fortasse etiam 18. 3, ac maxime II. 4. 
4 — 7 apud Nostrum leguntur, reliquias vitae P. Scipionis 
Africani minoris esse statim in oculos incurrit: adeo omnia 
ad unum hunc virum, ad priorem eius vitam enarrandam moresque 
illustrandos spectant. Haec autem Scipionis, ut ita dicam, vita 
mirum in modum concinit cum Auct. de vir. ill. cap. 68, id 
quod ex integris utriusque verbis facile intelleges. 


Auctor de vir. ill. cap. 68: 

1. P. Scipio Aemilianus, Pauli 
Macedonici filius, a Scipione 
Africano adoptatus 2. Lu- 

cullo in Hispania legatus apud 
Intercatiam oppidum provocato- 
rem singulari proelio vicit. 3.Mu- 
ros hostilis civitatis primus as- 
cendit. 4. Tribunus in Africa sub 
T. Manilio imperatore octo co- 
hortes obsidione vallatas consilio 
et virtute servavit, a quibus co- 
rona obsidionali aurea donatus. 
5. Cum aedilitatem peteret, consul 
ante annos ultro factus Cartha- 
ginem intra sex menses delevit. 

8. Ob res gestas superbus 
Gracchum iure caesum videri 
respondit , obstrepente populo : 
Taceant, inquit, quibus Italia no- 
verca, non mater est, et addidit: 
quos ego sub corona vendidi. 

lf). Suscepta agrariorum causa 
domi repente exanimis in- 
ventus, obvoluto capite 
elatus, ne livor in ore appa- 
reret. 


Veli: 

I. 12. 3. P. Scipio Aemilianus 
quem Paulo genitum, adop- 
tatum a Scipione, Africani filio, 
diximus, aedilitatem petens con- 
sul creatus bellum Carthagini 

maiore vi intulit, cum ante 

in Hispania murali corona, in 
Africa obsidionali donatus esset, 
in Hispania vero etiam ex pro- 
vocatione ipse modicus virium 
immanis magnitudinis hostem 
interemisset; eamque urbem.... 
funditus sustulit. 

II. 4. 4. hic, eum interrogante 
tribuno Carbone, quid de Ti. 
Gracchi caede sentiret, respon- 
dit, si is occupandae reipublicae 
animum habuisset, iure caesum: 
et cum omnis contio adclamasset, 
hostium, inquit, armatorum to- 
tiens clamore non territus, qui 
possum vestro moveri, quorum 
noverca est Italia? 5. Reversus 
in urbem intra breve tempus .... 
mane in lectulo repertus 
est mortuus, ita ut quaedam 

elisarum faucium in cervice re- 
perirentur notae. 6. De tanti 
viri morte nulla habita 
est quaestio eiusque cor- 
pus velato capite elatum 
est .... 

His igitur locis inter se collatis nisi qui valde pertinax 
fuerit dubitare desinet. Quamquam enim modo hic modo ille 
singulas res accuratius enarrat, tamen Noster tantum abest ut 
Auctori de vir. ill. repugnet, ut eum supplere videatur et vice 
versa. Itaque cum neque dubium sit, quin uterque eundem ante 
oculos habuerit scriptorem, et caput illud 68 de vir. ill. ex vita 
quadam Africani excerptum sit, probabile argumentum nactus 
esse mihi videor Nostro quoque ad manus fuisse libros de viris 
illustribus, quos hic illic in subsidium vocasse videtur 
accuratiorem inde clarorum virorum notitiam petituras. 

Longius progredi vereor; quis enim communis hic fuerit 
auctor, vix dici potest. Cogitare possis de Cornelii Nepotis 
de viris illustribus libris, commodo sane Velleio fonte et 
chronicorum quasi supplemento. 31 ) Huc accedit, quod narrationem 
de morte Scipionis, qualis apud Nostrum et Auct. de vir. illustr. 
exstat, eandem habet scholiorum Bobiensium quae dicuntur 
auctor 82 ), ita ut fortasse hunc quoque inter expilatores communis 
illorum fontis numerare liceat. Si autem scholiasta ille, sicut in 
Graecorum ducibus illustrandis sine dubio secutus est Cornelium 
Nepotem 83 ), ita in Romanis ducibus eundem adhibuerit, id quod 

3t ) cf. Mommsenum in Hist. Rom. III. p. 614 sq. 

32 ) p. 283 Or. : ,P. Scipio Aemilianus repentina morte domi 

suae interceptus est . . . .in eiusque faucibus vestigia livoris inventa 
sunt.’ Adde quod scholiasta eodem loco aetatem Scipionis — ait 
enim: ,qui excessit vita sex et quinquaginta annos natus 1 — eandem 
quam Noster § 7 indicat. 

*) cf. Orellium in edit, schol. p. 312 not. 5. B. Woelfflinium 
in Bursian. Annal. III (1879) p. 791. 

statuit Hermannus Hauptius 34 ); porro si idem cadit in Ampe- 
lium 85 ), quocum Nostrum cognationem quandam habere modo 
vidimus: nonne etiam veri simile sit Nepotis libros de viris 
illustribus fontem fuisse cum Pseudo- Victori, ut nonnulli iam 
coniecerunt 38 ), tum Nostro? — Verum haud ignoro ab aliis 
doetissimisque viris hunc, qui inter Ampelium et Auctorem de 
vir. ili. intercedit, consensum ad Hyginum referri 37 ), et hercle 
fieri nequit, ut ex paucis illis indiciis res ad liquidum con- 
fessumque perducatur. Quapropter ex periculoso hoc itinere 
pedem referens equidem satis habeo, eam materiam investigasse, 
quae non ex perpetua quadam historia, sed ex vitis virorum 
vel in bello vel in toga illustrium, quales in capp. 18 et 19 
ab Ampelio enumerantur, deprompta videtur: quam si deno- 
tavero, ipsa nomina expiscari vix quidquam intererit. 

Ad propositum igitur reversus diiudicare non ausim, utrum 
ad Mummii vitam Noster respexerit necne, quamquam, ni 
fallor, nonnulla eius vestigia apparent. Nam quod dicit I. 
18. 3 ex novis hominibus neminem priorem Mummio cognomen 
virtute partum vindicasse (cf. II. 128. 2), itemque quod morum 
eius argumentum affert ibid. 4: capta Corintho cum tabulas 
ac statuas in Italiam portandas locaret, edixisse eum condu- 
centibus pro perditis novas reddendas esse: ea vix ex histo- 
rico fonte originem traxerunt. Eandem mihi suspicionem mo- 

vent nonnulla de Gracchis II. 2 et 3; 6 et 7 deque Mario 
11 et 12 tradita, quae similia quidem, sed magis etiam am- 

34 ) in ,Philolog. Anzeiger' X (1879/80) p. 403. 

M ) cf. E. Woelfflinium, de L. Ampelii libr. memor. Dissert. 

Gotting. 1856. p. 32 sqq. Herm. Hauptium, de auct. de vir. ili. libro 
quaestiones historic. Dissert. Virceberg. Francofurti 1876 p. 27 sq. 

36) veluti H. Hauptius 1. 1. p. 36 et ,Pbilolog. Anzeiger' 1. 1. Jo- 
Rosenhauer in .Philolog. Anzeiger’ XIII (1883) p. 744. 

w) cf. E. Woelfflinium, de L. Ampelii libr. memor, p. 35 sqq. 
H. Hildesbeimerum, de libro qui inscribitur de vir. ill. u. R. qu* e ' 
stiones historicae. Dissert. Berol. 1880. p. 23 sqq. 

bigaa sunt. Confidentius iam vitarum scriptori tribuerim, quae 
de M. Livio Druso narrantur. Dictum enim illud, quod 
moriens edidit: ,ecquandone similem mei civem habebit respu- 
blica?’ (14. 2), quod a vulgari scientia prorsus abhorret — 
neque enim alibi usquam legitur — , itemque narratiuncula 
praeter Nostrum a Plutarcho (Praec. politic. 800 E) solo re- 
lata, quam morum eius testimonium subiungit (§ 3), ut certe 
ab historico fonte aliena sunt, ita aptius quadrant ad librum, 
in quo Drusi vita descripta eiusque mores vel minimis rebus 
levi8simisque narrationibus illustrati erant. 

Iam vero de Sulla dicendum est. Cuius in consulatum 
ubi incidit scriptor, statim ad priorem eius vitam recurrens 
narrat II. 17. 2 et 3: eum fuisse natum nobili familia, sextum 
a Cornelio Kufino, qui bello Pyrrhi inter celeberrimos fuisset 
duces, diuque ita se gessisse, ut nullam petendi consulatus 
cogitationem habere videretur, deinde post praeturam bello 
Italico et ante in Gallia legatione sub Mario inlustratum ex 
successu animum sumpsisse petentemque consulatum paene om- 
nium civium suffragiis lactum, sed eum honorem undequinqua- 
gesimo aetatis suae anno adsecutum esse. — Haec quidem 
omnia ad vitae quendam scriptorem referenda esse vix opus 
est monere: adeo iam res aperta ac dilucida videtur. Sed in 
ceteris quoque, ubi res a Sulla gestae secundum historiae or- 
dinem referuntur, eodem ex fonte pauca intermixta esse mihi 
quidem demonstratur consensu , quem hic iterum deprehendi 
inter Nostrum et Auct de vir. il 1. eap. 75 sine dubio ex vita 
decerptum. Narrat enim Yelleius I. 27. 5 Sullam Mario adu- 
lescente, quem Praeneste oppugnaverat, occiso Felicis nomen 
assumpsisse, quod plane idem leges apud Ps. Victorem 75. 9: 
* Mario Praeneste interfecto Felicem se edicto nominavit’ 
Qui consensus alicuius momenti est propterea, quod ceteri 
scriptores, qui huius rei mentionem iniciunt, longe aliter eam 
tradunt Appianus enim quantum a Nostro differt! qui dioat 
b. c. L 97 Felicem Sullam ab adulatoribus ob continuos rerum 

successus vocatum esse: quam adulationem in perpetuum postea 
cognomen cessisse. Plutarchus autem etsi narrat (Sull. 84) 
Sullam edicto se Felicem nominari iussisse, tamen post ve) 
potius propter Marium occisum id factum esse ignorat. Cum 
autem hic certum eius, quem quaerimus, fontis indicium teneas, 
invitaberis fortasse, ut, quod dicit Noster 28. 3 et Ps. Victor 
ibid. 10: primum omnium Sullam proscriptionis exemplum in- 
venisse, ad eundem fontem referas. Ex vita etiam Sullae ma- 
gorum vaticinium (24. 3) haustum videtur, quod cum iis, quae 
proxime antecedunt et quae statim subsequuntur, ita non cohaeret, 
ut salvo rerum conexu facillime ab iis separari possit. Re vera 
autem Parthorum legati, in quibus magi illi erant, non, ut Noster 
dicit, ad Sullam in Italiam revecturum venerunt, sed iam decem 
annis ante, cum ex praetura ille Ciliciam obtinuisset et Ariobar- 
zanem in Cappadociae regnum restituisset; cf. praeter Liv. 
Perioch. LXX Plut. Sull. 5, qui suo loco rem narrat. Hanc 
igitur narratiunculam, quae vel collocatione temporum ordini 
repugnante additicia agnoscitur, in vita Sullae inventam hoc 
loco interposuit, alieno quidem illo, sed haud inopportuno, quo- 
niam Sulla tum ad felicitatem a magis promissam in Italiam 
redibat, (cf. Krausii adnot. ad h. 1.) 

Pompei quoque vitam ad manus ei fuisse conicere licet ex 
iis, quae cap. 29 initio, ubi illum primum in scaenam producit, 
de origine ac familia eius dicit: eum fuisse genitum matre Lu- 
cilia stirpis senatoriae. Eodem statim loco (§§ 2 — 5) tam accu- 
ratam ingenii morumque eius descriptionem subiungit, ut intimam 
illius viri notitiam eum habuisse appareat fortasse ex vita illius 
perceptam. Nam quae inter alia in Magno praedicat: fuisse eum 
forma excellenti, dignitate constantiaque, quae ad ultimum vitae 
diem eum comitata sit, innocentia eximium, sanctitate praecipuum, 
eloquentia medium, amicitiarum tenacem, in offensis exorabilem, 
in reconcilianda gratia fidelissiqium cett. — haec ut talia sunt, 
quae in perpetua aliqua historia vix locum habuerint, ita ap- 
tissime quadrant ad scriptorem, qui vitae eius imagine diligenter 

expressa non solum exposuerat, qualem in imperiis ac magistra- 
tibus pace belloque se gessisset, sed etiam interiorem ac familiarem 
eius vitam quibusque moribus domi et inter suos privatus egisset 
descripserat. Eiusdem fontis vestigia et postea aliis in rebus de 
Pompeio allatis, quae ad eum solum spectant, latere videntur 38 ); 
singula tamen si quis detegere vult, vereor, ut multum proficiat. 

Magis etiam ab historia ad {tarypflqpfev, ut Graeco verbo utar, 
Velleius deflexit in Caesare. Cuius ubi primam mentionem 
facit cap. 41 initio, viri magnitudine, ut ait, morari coactus ad 
genus familiamque eius recurrit et res ad consulatum usque ab 
eo adolescente vel iuvene gestas hoc duobusque, quae sequuntur, 
capitibus satis copiose describit; quo facto cap. 44 initio verbis: 
,hoc igitur consule’ ad historiam propositique operis formam 
se revocat. Atque in his quidem capitibus eum non secutum 
esse scriptorem, qui perpetua disputatione historiam enarraverat, 
in propatulo est. Sed fortasse etiam fontem, qualis fuerit, per- 
spicere hic liceat. Ac Rankius quidem, qui singulis rebus per- 
pensis iisque cum aliorum, Plutarchi (Caes. 1 sqq.) maxime et 
Suetonii (Caes. 1 sqq.), narrationihus comparatis veriora ac 
probabiliora Nostrum quam ceteros omnes tradidisse demonstrat 39 ), 
eo inclinare videtur, ut in his inesse credat, quae ex ipsa Cae- 
sarum domo fando audiverit scriptor. 40 ) Quod haud ita a pro- 
babilitate abhorret. Narratio enim de eius reditu in Italiam, 
quae apud nullum alium, qui hodie exstant, scriptorum legitur 
(43. 2: , conspectis, ut putabat, piratarum navibus cum exuisset 






itff 


veluti 31. 1, ubi narrat Velleius, id quod nusquam legitur, 
consulem eum perquam laudabiliter jurasse se in nullam provinciam 
ex eo magistratu iturum; vel etiam 33, 4: Lucullum ab eo Xerxen 
togatum vocatam esse. [cf. Plin. IX. 64; Plutarchus autem (Luculi. 
39) Tuberoni Stoico illud dictum tribuit.] 

*) 1. 1. p. 270 sq.; cf. p. 323 sqq. 

*°) 1. 1. p. 323: ,Ich glaube, diese Version (de ministris Sullae 
adiutoribusque partium magis quam ipso Caesarem ad necem conqui- 
rentibus) ist vorzuziehen, da Velleius aus dem Hause der C&saren 
«ine unmittelbare Kunde gehabt haben kann.’ 

vestem alligassetque pugionem ad femur alterutri se fortunae 
parans, mox intellexit frustratum esse visum suum arborumque 
ex longinquo ordinem antemnarum praebuisse imaginem'), ita 
sane comparata est, ut ultimo loco ad nullum nisi qui praesens 
affuit, Caesarem igitur ipsum aut comitantes duos amicos redire 
possit. Ac cum dicit Noster c. 43 extr.: , reliqua eius acta, quo 
notiora sunt, minus egent stilo,’ haud scio an his verbis significare 
voluerit omissis vulgaribus nova potissimum necdum litteris man- 
data de Caesare se attulisse. Verum sive famam ac rumores, 
quales suis temporibus de Divo Julio hominum aulicorum ser- 
monibus circumferebantur, sive iustam Caesaris vitam multis tum 
scriptoribus ac maxime ipsius amicis 41 ) expositam secutus est: 
certe quae his capitibus continetur memoria, optimae est notae 
quaque in condenda auctorem bonum ac fide dignum habuerit 
necesse est. 

B. Augusti de vita sua commentarios 
adhibitos esse demonstratur. 

Restat unus, cuius quasi vitam descripsit Velleius, Octa- 
vianus Augustus. Ad quem ubi narratio cap. 59 deducta est, 
more suo ab historia digressus de origine ac pueritia eius multa 
inserit, quae ex ratione satis iam significata ad libros de vita ac 
rebus eius compositos referenda sunt, simul autem tantam prae 
se ferunt auctoritatem tantamque Imperatoris ostendunt notitiam, 
ut hic tandem auctorem certissime agnoscamus. Fuisse vero 
hunc neminem alium nisi ipsum Caesarem Augustum, qui Suetonio 
(Aug. 85) et Suida (I. p. 851 B) testibus vitam suam Cantabrico 
tenus bello tredecim libris exposuit, facile apparebit, si quae 
cap. 59 initio de patre ac familia eius commemorantur (,fuit C. 
Octavius ut non patricia, ita admodum speciosa equestri genitus 
familia’) comparaveris cum Suet. Aug. 2, qui dicit: ,Ipse 

41 ) De vita Caesaris scripserunt ex amicis eius Hirtius (cf. bell- 
Gall. VIII praef.), Cornelius Balbus (cf. Suet. Caes. 81), C. Oppius 
(cf. Plut. Pomp. 10. Caes. 17. Suet. Caes. 53) aliique. 

Augustus nihil amplius quam equestri familia ortum se scribit 
vetere ac locuplete, et in qua primus senator pater suus fuerit.’ 
Hoc igitur loco Suetonius expressis verbis fontem suum indica- 
vit; eundem aliis exhaustum esse ut per se verisimile est, ita eo 
demonstratur, quod in cetera eius narratione plurima insunt, 
quae, quoniam ad intimam Octaviani historiam, ad familiam ac 
parentes eius pertinent, vix aliunde scire adeoque tradere potuerit 
nisi ex ipsius Imperatoris libris. Atque idem cadit in alterum 
Augusti biographum, Nicolaum Damascenum, qui, cum vivo ad- 
huc Imperatore imaginem vitae eius, amicissimi sui, exprimere 
aggrederetur, commentarios illius paulo ante editos haud neglexit. 
Ex horum igitur narrationibus cum Octaviani ex parte restitui 
possit, quid Noster inde decerpserit, facillimum erit investigare. 

Ac primum quidem Velleius in ceteris quoque, quae de Oc- 
taviani patre affert, egregie ac paene mirifice cum Suetonio con- 
sentit. Etenim cum dicit § 2: gravem, sanctum, innocentem, 
divitem eum fuisse, haec explicantur iis, quae Suetonius in cap. 3 
exhibet: ,C. Octavius a principio aetatis et re et existimatione 
magna fuit .... amplis enim innutritus opibus honores et adeptus 
est facile et egregie administravit/ In his vero ipsum agnosces 
Augustum, qui de genere et maioribus suis in primo commen- 
tariorum exposuerat, ut se ab origine ignobili patris a nonnullis 
ac maxime ab Antonio ei obiecta (cf. Suet. ibid. et 4) vindicaret. 42 ) 
Dein uterque narrat Octavium Atiam in matrimonium duxisse, 
ex praetura Macedoniam sortitum in eaque Imperatorem appellatum 
esse, ad petitionem consulatus decedentem obiisse; cf. Veli. ibid. 
c. Suet. cap. 3 extr. et 4. Porro quod refert Noster § 3 Oc- 
tavianum patre mortuo a Caesare adamatum ut suum in His- 
paniam illum adsecutum neque umquam aut alio usum esse hos- 
pitio aut alio vectum vehiculo quam avunculi, suspicari licet, 
Augustum hanc rem haud ita gravem in commentariis ideo 


Cf. M. Aug. Weichertum, Imperatoris Caesaris Augusti 
scriptorum reliquiae. Grimae 1846. p. 203. 

commemorasse, ut legentes ab initio iustum legitimumque filium 
ac heredem Divi Julii se putarent. Hic autem si coniunxeris 
narrationes Suetonii (cap. 8), qui tantum dicit Octavianum in 
Hispanias profectum esse, et Nicolai (Bfo? Kakapo; 11), qui in 
hospitio Caesaris eum tum fuisse addit (ifa-ritero xal oblati (icdUt 
6fxoStaiT<$v xe elyev), eadem fere habebis, quae apud Nostrum leguntur. 
Deinde pontificem eum a Caesare factum esse sicut Noster et 
Nicolaus (cap. 4) tradit. Tum vero, quae apud Velleium se- 
quuntur (§ 4), Octavianum Apolloniam in studia missum esse a 
Caesare, ut belli Getici ac deinde Parthici eum commilitonem 
haberet, iterum bene concordant cum Suet. 8: , Caesare post 
receptas Hispanias expeditionem in Dacos 43 ) et inde in Parthos 
destinante praemissus Apolloniam studiis vacavit.’ Adde quod 
iisdem fere verbis hunc locum exhibet Appianus (b. c. IU. 9: 
is 'AtcoXXu iT:^7reTO oro Kateapo; tbc is tou; roAepfouc kfy icvoc aw!/rijl), 
quem aliqua ratione, fortasse Strabone interiecto, hac in parti- 
cula (capp. 9 — 23) cum Augusti commentariis cohaerere certum 
est. 44 ) Apolloniae autem de Caesare occiso certior factus Octavi- 
anus statim cum Salvidieno et Agrippa consultat (§ 5), quorum 
nomina solus omnium hic notavit Velleius. Quis autem, quaeso, 
consilia tum inter eum et amicissimos inita rescire, quis de iis 
tradere poterat praeter Augustum? Hanc igitur rem primo 
saltem loco ab illo exiisse certum, atque ex ipsis Imperatoris 
commentariis a Nostro depromptam esse veri simillimum est. 
Deinde centuriones legionum Macedonicarum operam Octaviano 
pollicitos esse Noster tradit, nec tacent Nicolaus cap. 17 et 

48 ) Dacos ut eiusdem stirpis nationem saepissime a scriptoribus 
cum Getis confundi constat, cf. editores ad h. 1. 

44 ) Paulus B ai II eu (quomodo Appianus in bellorum civilium libris 
II— V usus sit Asinii Pollionis historiis. Dissert. Gotting. 1874) de- 
monstravit Appianum hanc partem non ex Augusti commentariis, sed 
ex auctore, qui illis iam usus erat, hausisse. Quem ipse quidem Asi- 
nium fuisse statuit; sed Pauli Ottonis disquisitionibus (inStud. Lips.XI 
supplem. 1889. p. 245 sqq.) admodum probabile factum est unicum fere 
Appiani auctorem his in libris fuisse Strabonem. 

Appianus cap. 10 extr. Tum vero Octavianum Homam profec- 
turum nave antea ad Lupias prope a Brundusio appulsa ibi ali- 
quamdiu cunctatum esse Noster quidem omisit, quod aut brevi- 
tati tribuendum est aut etiam consilio, ne principem, si eum non 
statim Brundisium vectum esse narrasset, in suspicionem timoris 
adduceret. Romam autem adventanti immanis amicorum fre- 
quentia occurrit (§ 6), quocum conferas App. e. 12: woeuev i; 
‘Pi6fxr j v o\>v loAdyoj -X^Dei a ptaXXov kx r h~(^ ^uspa;. Contra 

prodigium, quod eo urbem ingresso visum est, a Suetonio, 
Nicolao, Appiano omissum non ex Augusto, sed ex Livio fluxit, 
(cf. infra.) Cap. 60 quoque initio scriptor quam proxime 
ad Nicolai et Appiani narrationem accedit. Tradunt enim 
haecce: 


Nicol. Dam. 18: 

o raifiwo? *D&tr 7 :o; oe< 4 uevo; a/j 
~p*o;EXJhlv TTj Kateapo; xXTjpovGpua, 
©yXd?aaftai o* victi auTo wSvoaa, oi’ 
S r^oi xeivo;, Cv' ^ dzpaypdvw; 
xal d3ipct).o>;. 

App. DI. 18: 

t £ XVjytov to\> Xdfou.) 

#?t IJL7J XlVO'JV£’J£tV 01 XQtXov £IT) (JtfJvOV, 

iXXa xal Ov^axeiv, e( Trpoxpdtet; ix 
•avrwv ei; ToaaOta ; jzo tou Kai- 
oapo; dv4;io; autoO fahoizo cpcXoxev- 
Suvotctrou ye^ovoTo;. 


Veli. 60: . 

L Non placebat Atiae matri 
Philippoque vitrico a diri no- 
men invidiosae fortunae 
Caesaris .... 2. sprevit itaque 
caelestis animus humana con- 
silia et cum periculo potius 
summa quam tuto humilia 
proposuit sequi maluitque 
avunculo et Caesari de se 
quam vitrico credere, dicti- 
tans nefas esse, quo no- 
mine Caesari dignus esset 
visus, semet ipsum sibi 
videri indignum. 


His igitur locis inter se collatis mihi non iam opponi posse 
arbitror ita scripsisse Velleium, ut, quae aliquando in Augusti 
commentariis legisset, in memoriam revocata suis verbis redderet. 
Immo tantus eius cum aliis commentariorum expilatoribus con- 
sensus est, ut oculis fontis verbis inhaerentibus illa eum exscrip- 

sisse necesse sit, sive, ut supra diximus, copias collegit sire res 
statim chartis suis mandavit. 

Denique ex commentariis pendet Noster in colloquio enar- 
rando, quod Octavianus cum Antonio habuit. (§ 3.) Nam Ap- 
pianus Y elleianum illud ,vix admisso’ bene explicans solus auctor 
est (ibid. 14) Octaviano, antequam ab Antonio admissus sit, 
diutius in vestibulo morandum fuisse; qua quidem in re eum per 
fontem suum, ut praediximus, Augusti commentariis usum esse 
inde efficitur, quod ipsa verba ab utroque in colloquio facta dili- 
genter ac copiose (capp. 15 — 20) exhibet totamque narrationem 
in favorem Augusti vertit. 

Inde a § 4 scriptor ad historiae ordinem reversus Livium, 
primarium suum ducem, sequi pergit (cf. infra), qui cum 
ipse quoque, ut videbimus, Imperatoris commentarios adhibuerit, 
utrum ex his an ex Livio hauserit Noster, non semper facile 
est di iudicatu. Illorum tamen vestigia certissime perspicere 
licet nonnullis locis, ubi scriptor haud sine veritatis damno a 
Liviana memoria digressus Octaviano se addixit, qui sui defen- 
dendi causa libros suos exaraverat, id potissimum spectans, ut 
omnia, quibus perpetratis se unum populi Romani dominum 
fecisset, in oblivionem venirent neve quemquam novi status 
paeniteret 45 ). En loci, quibus Noster Augusti quam Livii nar- 
rationem sequi maluit. 

65. 1. Antonius Octavianum et admonuisse et quodammodo 
coBgisse dicitur, ut secum societatem iniret. Sic fortasse Augustus 
in commentariis suis rem narraverat. Verum enim vero aliunde 
(ex App. III. 96. Plut. Ant. 19. Dion. XLV7. 52) constat Octa- 
vianum metu Bruti Cassiique adductum ab Antonio, non hunc 
ab illo foedus et amicitiam petivisse. 

74. 4. Velleius tradit magis ira militum quam voluntate 
ducis in Perusinos saevitum urbemque incensam esse. Idem 
legimus apud Appianum V. 48 et 49, qui etiam solus praeter 

54 ) Cf. Weichertum 1. 1. p. 202- 

Nostrum nomen Macedonici affert, qui incendii Perusini initium 
fecisse dicitur. At Liviana memoria omnino discrepat. Dio 
enim narrat XLVIII. 14 Octaviani iussu Perusinos aliosque ibi 
tum captos plerosque trucidatos, quadringentos equites senatores- 
que ad aram Divo Julio sacratam adductos ibique hostiarum 
instar iugulatos, urbem ipsam totam combustam esse; quocum 
prorsus facit Sueton. Aug. 15: , Perusia capta (Octavianus) in 
plurimos animadvertit: orare veniam vel excusare se conantibus 
una voce occurrens: moriendum esse, scribunt quidam trecentos 
ex dediticios electos, utriusque ordinis, ad aram Divo Julio ex- 
structam Idibus Martiis hostiarum more mactatos/ Jam Wei- 
chertus de diversis his narrationibus copiose disserens (1. 1. p. 
224 sq.) bene perspexit et Velleium et Appianum — hunc tamen, 
ut equidem statuo, per fontem suum Strabonem — hac in re ab 
ipso Augusto pendere, qui in commentariis suis, cum ipsum 
facinus tum in se admissum haud negare posset, ut saevitiae 
infamiam fugeret, omnem culpam in tumultuantes milites eorum- 
que iram et furorem averterat. 

80. 3. Hoc loco cum omnia fere, ut infra vide- 
bimus, bene cum Liviana memoria conveniant, unum tamen 
neque apud Livium neque alibi legitur: Octavianum castra Le- 
pidi ingressum aquilam legionis rapere voluisse. Quod Velleium 
de suo finxisse ac plane ementitum esse cum mihi non verisimile 
sit, ipsum Octavianum in libris suis rettulisse crediderim se tunc 
aquilae rapiendae consilium habuisse; quod quidem Noster nar- 
rationi suae ceteroquin ex Livio haustae inseruit. 

85. 2. Pugnam Actiacam describens Velleius narrat dex- 
trum navium Julianarum cornu M. Lurio, laevum Arruntio, 
Agrippae omne classici certaminis arbitrium commissum esse; 
Caesarem ei parte destinatum, in quam a fortuna vocaretur, 
ubique affuisse. — Plutarchus contra (Ant. 65) Agrippam laevum, 
Octavianum dextrum cornu curasse refert ceteris tacentibus. 
Itaque Weichertus (1. I. p. 231) hunc Nostri locum in ipsis An- 
gusti fragmentis reponere non dubitat hac argumentatione usus: 

3 * 

, Probabile est narrationem illam profectam esse ab Augusto; 
quippe universi certaminis regimen dignius visum est persona et 
maiestate principis, qui res suas ambitiose exornatas aequalium 
posterorumque memoriae traditurus esset.’ — Cui equidem libenter 
accedo. Sed alterum quoque huic loco vicinum Augustei operis 
fragmentum latet 80 . 4, ubi Caesar clamitans et ostendens fugisse 
Antonium ex militibus eius duce absente dimicantibus quaesivisse 
dicitur, pro quo et cum quo pugnarent. Qua narratione, cuius 
imus auctor est Velleius, Augustus, ut solebat, suam erga victos 
«dementiam in commentariis suis illustrare voluerat. 

Haec igitur ex Octaviani libris fluxerunt, quos a Nostro 
hac in parte adhibitos esse Sauppius I. 1 . p. 164 (cf. supra p. 4) 
iam perspexit. Sed cetera omnia bene referri possunt ad Livium, 
cui Velleium inde ab initio historiae Romanae usque ad pugnam 
Actiacam longe plurimam materiam debere proxima huius dis- 
putationis parte exposituri sumus. 


Reliqua huius libelli pars in Studiorum Berolinensium 
(apud S. Calvary et socium) vol. XV. 2 propediem prodibit. 

